Helsingissä Töölöntorille itsenäisyyspäiväksi suunniteltu lastentapahtuma joutuu siirtymään toiseen paikkaan, koska samalle paikalle oli aiemmin ilmoitettu äärioikeistolaiseksi profiloitunut 612-mielenosoitus.

612-soihtukulkue on pidetty samalla paikalla useasti. Kuva viime vuodelta. JOHN PALMéN

Yle kertoo, että poliisin mukaan samalla paikalla useina vuosina järjestetty 612-mielenosoitus oli ilmoitettu aiemmin ja siitä on myös tehty asianmukainen ilmoitus. Lastentapahtuma on yleisötilaisuus, johon tarvitaan maanomistajan eli Helsingin kaupungin lupa, jonka lastentapahtuman järjestäjät olivat saaneet. Poliisin käsityksen mukaan lastentapahtuman järjestäjät eivät huomanneet, että Töölöntorille oli jo ilmoitettu tapahtuma toisen lakipykälän mukaan.

Yksi lastentapahtuman järjestäjistä on Aleksi Pahkala. Hän on aiemmin järjestänyt Helsingissä kaksi suurta rasisminvastaista tapahtumaa, jotka ovat keränneet yleisöä kymmeniä tuhansia. Tämä on herättänyt epäilyjä, että lastentapahtumalla oli tarkoitus estää 612-soihtukulkue. Tapahtumaa alettiin mainostaa Facebookissa vasta 27. marraskuuta ja tilaisuus oli tarkoitus pitää kello 16.30-19.30.

Pahkala kertoo Ylelle, että tapahtumaa on ollut järjestämässä " kuutisen perheenisää " , jotka asuvat Töölössä. Hän ja toinen tapahtuman järjestäjä, Jaakko Hilppö kiistävät, että tapahtuman todellisena motiivina olisi ollut vastamielenosoitus.

- Ei pidä muuten ollenkaan paikkansa. Ei tässä väitteessä ole mitään perää, Pahkala sanoo Ylelle.

- Kaupungilta kerrottiin, että Töölöntori on vapaa. Ei käynyt ilmi, että siellä olisi järjestetty samaan aikaan 612-tapahtuma.

Lähde: Yle